**Објавена Публикација „Регулаторните тела за медиуми и медиумскиот плурализам“**

Во рамки на регионалниот проект „Слобода на изразување и слобода на медиумите во Југоисточна Европа (ЈУФРЕКС)“, имплементиран како дел од заедничната програма на Европската Унија и Советот на Европа „Хоризонтален инструмент за Западен Балкан и Турција 2019-2022“, беше изработена и објавена публикацијата „Регулаторните тела за медиуми и медиумскиот плурализам“.

Целта на Публикацијата во чија изработка учествуваше Агенцијата за аудио и аудиовизуелни медиумски услуги и регулаторните тела за медиуми од Западен Балкан е да придонесе за пошироко разбирање на концептот на медиумскиот плурализам, неговата институционална и стратешка важност и суштинската улога на регулаторните тела за медиуми во оваа област.

Публикацијата ја нагласува потребата да се вклучат различни засегнати страни за да се негува богата медиумска средина, како офлајн така и онлајн, за да се обезбедат различни мислења и гласови, при тоа осврнувајќи се на мерките за избегнување концентрација на медиумите, што може да го попречи медиумскиот плурализам, и оттука да доведе до ослабување на правото на слобода на изразување.

Публикацијата е достапна на веб страницата на Агенцијата на [македонски](https://avmu.mk/wp-content/uploads/2022/01/Regional-Media-pluralism_MKD_25.10.2021.pdf) и [англиски](https://avmu.mk/wp-content/uploads/2022/01/MEDIA-REGULATORY-AUTHORITIES-AND-MEDIA-PLURALISM_FINAL-for-online-15062021_Final.pdf) јазик.

**Објавени Податоци за досегот на радиостаниците и за уделот во вкупната гледаност на телевизиските станици за четврти квартал од 2021 година и Годишен извештај за 2021**

За потребите на Агенцијата за аудио и аудиовизуелни медиумски услуги беше изработено истражување за досегот на радиостаниците и за уделот во вкупната гледаност на телевизиските станици, за четвртиот квартал од 2021 годинa и годишен извештај за 2021 година.

Податоците се добиени со истражување на јавното мислење и се однесуваат на: просечниот дневен и неделен досег на слушаноста на радиостаниците и на гледаноста на телевизиите; периодот од денот во кој испитаникот слушал радио/гледал телевизија; видот на програмската содржина што испитаникот ја слушал на радио/гледал на телевизија во претходниот ден; учеството во вкупната гледаност за претходниот ден, и тоа удел во гледаноста на територијата на која секоја телевизија емитува програма и удел во вкупната гледаност; просечниот дневен и неделен досег на странските телевизии и др.

Податоците за досегот на радиостаниците и за уделот во вкупната гледаност на ТВ станиците, за четвртиот квартал од 2021 година, можат да се преземат на следниот [линк](https://avmu.mk/wp-content/uploads/2022/01/%D0%9F%D0%BE%D0%B4%D0%B0%D1%82%D0%BE%D1%86%D0%B8-%D0%B7%D0%B0-%D0%B4%D0%BE%D1%81%D0%B5%D0%B3%D0%BE%D1%82-%D0%BD%D0%B0-%D1%80%D0%B0%D0%B4%D0%B8%D0%BE%D1%81%D1%82%D0%B0%D0%BD%D0%B8%D1%86%D0%B8%D1%82%D0%B5-%D0%B8-%D0%B7%D0%B0-%D1%83%D0%B4%D0%B5%D0%BB%D0%BE%D1%82-%D0%B2%D0%BE-%D0%B2%D0%BA%D1%83%D0%BF%D0%BD%D0%B0%D1%82%D0%B0-%D0%B3%D0%BB%D0%B5%D0%B4%D0%B0%D0%BD%D0%BE%D1%81%D1%82-%D0%BD%D0%B0-%D0%A2%D0%92-%D1%81%D1%82%D0%B0%D0%BD%D0%B8%D1%86%D0%B8%D1%82%D0%B5-%D0%B7%D0%B0-%D1%87%D0%B5%D1%82%D0%B2%D1%80%D1%82%D0%B8%D0%BE%D1%82-%D0%BA%D0%B2%D0%B0%D1%80%D1%82%D0%B0%D0%BB-%D0%BE%D0%B4-2021-%D0%B3%D0%BE%D0%B4%D0%B8%D0%BD%D0%B0.pdf)

Податоци за досегот на радиостаниците и за уделот во вкупната гледаност на телевизиските станици – годишен извештај 2021 можат да се преземат на следниот [линк](https://avmu.mk/wp-content/uploads/2022/01/%D0%93%D0%BE%D0%B4%D0%B8%D1%88%D0%B5%D0%BD-%D0%B8%D0%B7%D0%B2%D0%B5%D1%88%D1%82%D0%B0%D1%98-%D0%B7%D0%B0-%D0%B4%D0%BE%D1%81%D0%B5%D0%B3%D0%BE%D1%82-%D0%BD%D0%B0-%D1%80%D0%B0%D0%B4%D0%B8%D0%BE%D1%81%D1%82%D0%B0%D0%BD%D0%B8%D1%86%D0%B8%D1%82%D0%B5-%D0%B8-%D0%B7%D0%B0-%D1%83%D0%B4%D0%B5%D0%BB%D0%BE%D1%82-%D0%B2%D0%BE-%D0%B2%D0%BA%D1%83%D0%BF%D0%BD%D0%B0%D1%82%D0%B0-%D0%B3%D0%BB%D0%B5%D0%B4%D0%B0%D0%BD%D0%BE%D1%81%D1%82-%D0%BD%D0%B0-%D1%82%D0%B5%D0%BB%D0%B5%D0%B2%D0%B8%D0%B7%D0%B8%D1%81%D0%BA%D0%B8%D1%82%D0%B5-%D1%81%D1%82%D0%B0%D0%BD%D0%B8%D1%86%D0%B8-%D0%B2%D0%BE-2021-%D0%B3%D0%BE%D0%B4%D0%B8%D0%BD%D0%B0.pdf)

**Трошоци на директорот на Агенцијата за втората половина на 2021 година**

Согласно заложбите за транспарентност и отчетност и следејќи ја воспоставената пракса за објавување на трошоците на директорот Зоран Трајчевски на секои шест месеци, Агенцијата на почетокот на јануари ја извести јавноста, дека во периодот од 01.07.2021 – 31.12.2021 година има направено трошоци во вкупен износ 195.688,00 денари, од кои:

* Трошоци за репрезентација (угостителски услуги со претставници на амбасади, членови на Советот на Агенцијата и деловни партнери) – 166.852,00 денари.
* За службен мобилен телефон – 17.100,00 денари.
* Трошоци при патувања во странство (хотелско сместување) – 11.736,00 денари.

**Јануари, 2022г. Бр. 1**

**Надзори врз радиодифузери и ОЈЕКМ**

**Радиодифузери**

За обврските за употреба на јазикот во програмите, дневно емитување најмалку 18 часа програма на радио и исполнување на квотата за емитување изворно создадена инструментална, вокална и/или вокално – инструментална музика, правилата за емитување комерцијални комуникации, обезбедување квизови или други облици на наградно учествување, користење телефонски услуги со додадена вредност и телефонско гласање и емитување игри на среќа, редовен програмски надзор е извршен врз радио програмските сервиси на Јавното радиодифузно претпријатие МАКЕДОНСКА РАДИОТЕЛЕВИЗИЈА – МРА 1, МРА 2 и МРА 3. При надзорот не беа констатирани прекршувања на обврските од ЗААВМУ.

Врз истите радија е спроведен и редовен административен надзор за законските обврски коишто се однесуваат на објава на импресум, информации коишто треба да се направат достапни на корисниците и за објава на идентификација на радиодифузерот. При надзорот не беа констатирани прекршувања на обврските од ЗААВМУ и Законот за медиуми.

**Оператори на јавни електронски комуникациски мрежи**

За обврските коишто се однесуваат на регистрација на програмски сервиси во Агенцијата и титлување на програмите коишто ги реемитуваат операторите, извршен е редовен програмски надзор врз операторите Пет Нет од Гевгелија, Глобалсат од Скопје, Инфел КТВ од Охрид и Кабел Нет од Струмица.

При надзорот констатирано е дека спротивно на ЗААВМУ, кабелскиот оператор Пет Нет за своите корисници ги реемитува програмските сервиси “Arena Premium 1”, “Arena Premium 2” и “Arena Premium 3” коишто не се опфатени со потврдите за регистрација на програмски пакети издадени од Агенцијата.

**Изречени мерки јавна опомена на радиодифузери и ОЈЕКМ**

Советот на Агенцијата на првата седница одржана на 5 јануари 2022 година, врз основа на констатации од извршен редовен административен надзор каде е констатирано прекршување на член 51 став 1 од Законот за аудио и аудиовизуелни медиумски услуги, односно необезбедување на информации што треба да се достапни на корисниците, донесе Решение за изрекување на мерка јавна опомена на Универзитетското радио Студент ФМ 92,9 од Скопје.

Советот на Агенцијата на третата седница одржана на 27 јануари 2022 година, врз основа на констатации од извршен надзор каде е утврдено непочитување на обврската за регистрација на програмските сервиси кои операторот Пет Нет од Гевгелија ги реемитувал за своите корисници, донесе Решение за јавно опоменување и за исклучување на реемитувањето на спорните ТВ канали.

**АГЕНЦИЈА ЗА АУДИО И АУДИОВИЗУЕЛНИ МЕДИУМСКИ УСЛУГИ**

**РЕПУБЛИКА СЕВЕРНА МАКЕДОНИЈА**

**ул. Македонија бр. 38, 1000 Скопје**

**тел. (02) 3103400 факс: (02) 3103401**

**е-пошта:** [**contact@avmu.mk**](mailto:contact@avmu.mk) **веб страница:** [**www.avmu.mk**](http://www.avmu.mk)



